khistorydata/jeongjo-sjw-relations huggingface dataset:
정조 22년
戊午六月二十五日辰時上御重熙堂同副承旨入侍時同副承旨李海愚記事官洪奭周記注官承膺祚記事官金履永以次進伏訖上曰二提學如入來內閣使之入侍賤臣承命出傳與檢校提學沈煥之偕入進伏煥之曰日熱轉甚聖體若何上曰日熱甚難堪矣煥之曰寢睡之節近果若何上曰寢睡亦不能善爲矣上曰南中則今月旬後雨澤尙閟而關西則義州博川等邑俱被水災漂頹甚多云旱潦之不均俱可悶矣仍敎曰守令未下直者凡幾人乎知入賤臣承命出問回奏曰十人而二人在外四人未署經云矣上曰未署經者當除署經竝令卽速辭朝也仍命退諸臣以次退出
정조 22년
行都承旨李泰永坐直行左承旨李書九坐右承旨李勉兢坐左副承旨李儒慶坐直右副承旨李肇源坐同副承旨李海愚坐注書洪奭周仕直尹命烈未肅拜假注書李錫祜仕事變假注書黃萬齡仕
정조 22년
李儒慶啓曰行大司憲宋煥箕執義李柱延掌令金復元池德斌持平沈能弼李廷璞在外監察茶時之意敢啓傳曰知道
정조 22년
傳于李儒慶曰右承旨入侍
정조 22년
承旨前望單子入之李書九李勉兢落點
정조 22년
李肇源啓曰新除授承旨李勉兢方在罷散中何以爲之敢稟傳曰敍用
정조 22년
以平安監司閔鍾顯狀啓安州等邑民家漂頹事判付內啓下備邊司爲旀安州漂頹數至三百戶之多言念失所蕩析之狀不可但以若恫如傷言道帥臣間或別般拮据卽已結構乎今方別遣宣傳官馳驛下送以考營邑擧行勤慢先自本司星火關飭期於宣傳官入去前一齊料理於庇蓋之節事行會爲良如敎
정조 22년
李肇源以兵曹言啓曰今六月二十六日立秋改火進上時宗廟署社稷署永禧殿永寧殿景慕宮毓祥宮宣禧宮依例改火奎章閣議政府承政院漢城府一體頒火之意敢啓傳曰知道
정조 22년
李儒慶以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 22년
李儒慶以禁衛營言啓曰本營分授敦義門南邊體城頹圮處改築時所入石子今月二十七日爲始東郊蘆原近處浮出取用之意敢啓傳曰知道
정조 22년
李儒慶以禁衛營言啓曰來七月當十一番後部前司屬慶尙右道五哨軍兵逢點實數五百十七名已爲點閱整齊來七月初一日與內外各處入直將官軍兵等依例替代後舊軍放送之意敢啓傳曰知道
정조 22년
李儒慶以御營廳言啓曰本廳來七月八月兩朔應立後部中司屬京畿右道三哨黃海道二哨合五哨軍兵五百十七名今已逢點整齊矣七月初一日與左司軍兵替代立番後舊軍放送之意敢啓傳曰知道
정조 22년
李儒慶以禁衛營言啓曰來九月當十一番後部左司屬慶尙右道五哨軍兵來八月二十五日京中逢點依例準二朔立番而依前定奪每哨以一百名磨鍊其餘一百三十五名竝資保收布上送之意本道監兵使處預爲知委何如傳曰允
정조 22년
李儒慶以御營廳言啓曰本廳來九月十月兩朔應立後部右司屬黃海道五哨軍兵八月二十五日京中逢點九月初一日與中司軍兵當爲替代立番而依定奪每哨以一百名磨鍊後其餘一百三十五名竝資保收布上送事本道監兵使處措辭知會之意敢啓傳曰知道
정조 22년
戊午六月二十六日辰時上御重熙堂右承旨入侍時右承旨李儒慶假注書李錫祜記注官金景煥記注官承膺祚以次進伏訖上敎儒慶曰都承旨左承旨與蔡弘遠俱有嫌避而不爲仕進乎儒慶曰果然矣上曰於蔡弘遠多有嫌避者何以則使之行承宣之任乎儒慶曰都承旨則與弘遠別無可避之嫌矣上曰然則都承旨勿爲許遞而都承旨卽禮房也拘於廳規不得請牌特爲牌招又敎曰左承旨與蔡弘遠不得相面者何事儒慶曰洪秀輔參臣外叔之啓矣上曰京中則大雨如注而獨於忠淸一道不雨云然否儒慶曰聞是穴農而忠淸道則果不雨云矣儒慶曰臣於目下事有區區憂㦖者疏啓是何等愼祕重大者而兵曹坼見後取捨豈不大有關於後弊殿下旣有禁令則雖付之政院臣等豈敢冒犯乎亟命收還以光聖德焉上曰此言誠好矣彼囚果若發配則固當收還而亦有宋朝已例考察院主管登聞鼓凡四方陳聞必自照檢今之兵曹卽考察院豈不宜照檢疏啓乎仍命退承史以次退出
정조 22년
戊午六月二十六日辰時上御重熙堂左副承旨入侍時左副承旨李肇源記事官洪奭周記注官金景煥承膺祚原任直閣李始源以次進伏訖上曰祥原郡渰死人如有身還卽爲蕩滌事分付備局斯速行會賤臣承命出傳仍命退承史以次退出
정조 22년
戊午六月二十六日未時上御重熙堂左承旨入侍時行左承旨李書九假注書李錫祜記注官金景煥記注官承膺祚以次進伏訖上曰諸道穀簿果已上來而半分盡分之數有所料量者乎書九曰海西外七道已爲上來而半分盡分之彼此贏縮雖未及詳細較量然盡分穀漸多之弊不可不及今變通而第其耗條需用之緊歇未能逐一詳知更加探問然後方可以假令磨鍊矣上曰俄者關西漂頹戶別恤典事已爲行會乎書九曰纔已行會矣上曰兩西則雨水過多三南則近又惜乾而湖西爲甚豈不可悶乎湖西句管誰也書九曰趙鎭寬也向以已移未移及代播多寡別具一冊登聞之意特下有旨於三南而臣於日前因錦營之自下往復偶見其數邑列錄之文蹟則如泰安元畓摠爲一千二百餘結而未移與代播爲四百餘結洽滿三分之一所見驚駭數朔亢旱民情騷動而代播蠲稅之令先下於此際已移未移守令旣難逐一踏驗吏輩必將乘機容奸而區別結數一經登聞則此便是年分槪狀秋後災摠雖知其虛實相蒙更難容旋故昨與僚堂相議以各別操束之意書報三南道臣而已移未移之徑先列錄終必有弊只以代播多寡修啓似爲得宜但與有旨辭意相左故不敢直爲知委矣上曰事情果如所奏已移未移姑勿區別只以代播數爻登聞之意更爲書報諸道可也書九曰臣誠惶悚而竊有所懷敢此仰達矣上曰謂近日事乎此則如是提說反爲不誠矣書九曰臣亦固知其不誠而臣抱玆耿耿旣登前席不能畢陳愚衷而退則是亦不誠臣何敢爲也殿下於近日事不審聖慮何以思量而如是處分耶湖囚之凶言悖說非但扶護亂本至及莫重莫嚴之典禮是豈如許蚩蠢所敢議到之地乎蓋其慫慂誑感必有窩窟根柢而師翰宇偉兩條同貫則所傳襲者卽是乙丙以前凶逆之所頭腦此而若不嚴加打破則一二鋤耰棘矜之失刑猶屬餘事三南人心最易詿誤此等凶言漸染滋蔓則宗國之憂誠不知何所止屆臣自聞此變驚憤痛迫繞壁不寐而雖以目今朝象言之大臣不得言三司不敢爭至於章疏阻閽年前聖敎群下方此欽誦而及夫今番兵曹之阻搪又復如前過擧之頻複何至於此耶此際李周爀又除坡牧矣臣於伊日獨在院中見此下敎憂憤罔措而旋承遞職之命庇覆之聖意豈不惶感而所自愧者有之人臣立朝從仕事變無窮而每値難處之會徒恃曲庇之恩不能一言爭執坐待自上區處而徼倖爲免罪免謗之圖是豈盡誠事上之道又安得不有愧於心乎雖以臣湖南時事言之如臣無狀愛惜一死使此凶豎晏然於閫職至今追思羞恨交切苟使臣拚死嚴討伊後周爀之復除摠管也許多摠管一聞記過之命安敢遽然出肅亦豈有今日之事乎上曰此等幺麽之事何足言死書九曰一死字何敢容易說道而事有大小理無大小義之所在盡分則一也而特其所遇者不幸而小耳若以小事而忽之雖有大事又安能以伏節死義自期乎仍命退承史以次退出
정조 22년
行都承旨李泰永坐直行左承旨李書九坐右承旨李勉兢坐左副承旨李儒慶坐直右副承旨李肇源坐同副承旨李海愚生注書洪奭周仕直尹命烈未肅拜假注書李錫祜仕事變假注書黃萬齡仕
정조 22년
李勉兢啓曰行大司憲宋煥箕執義李柱延掌令金復元池德斌持平沈能弼李廷璞在外監察茶時之意敢啓傳曰知道
정조 22년
李泰永啓曰來初一日輪對日次而宗廟永寧殿秋享大祭齋戒相値頉稟之意敢啓傳曰知道
정조 22년
兵曹口傳政事護軍申耆副護軍蔡弘遠副司果李貞運柳畊金銑徐有聞朴鍾淳李羲甲李海淸以上竝單付
정조 22년
李肇源啓曰吏曹判書金載瓚參判李祖承參議魚用謙牌不進推考傳旨及罷職傳旨今方捧入而開政命下之後如是違召不卽承膺事甚未安判書參判更卽牌招何如傳曰允參議只推更爲牌招
정조 22년
李儒慶以兵批言啓曰前判敦寧趙宗鉉自吏曹送西矣資級係是輔國當爲知中樞下批而時無見窠依例作闕下批之意敢啓傳曰知道
정조 22년
有政吏批判書金載瓚進參判李祖承進參議魚用謙進右副承旨李肇源進以李翊模爲校理李貞運爲副校理尹益烈爲副修撰沈晉賢爲禮曹參判權襈爲戶曹正郞李壽彬爲廣興令李勉昇爲典籍學諭丁在昱李元默竝單付兼春秋金珍恪車信用金良倜竝單付
정조 22년
兵批判書李時秀進參判柳誼入直參議李尙度病參知柳師模病左副承旨李儒慶進宣傳官單李溏仍任事承傳護軍李益運尹弼秉副護軍洪義浩宋銓柳匡天朴長卨崔守魯李濟萬李周顯副司直沈普永副司果朴知源再政知事作闕單姜游知事單趙宗鉉
정조 22년
傳于李勉兢曰禁府堂上中差祭及時帶詞訟人許遞前望單子入之待下批待開門牌招
정조 22년
禁府堂上前望單子入之知義禁李祖源李家煥趙鎭寬落點
정조 22년
李泰永啓曰都摠管金思穆旣已就直則當爲肅謝而門限已過肅單終不來呈事體所在極爲未安推考警責何如傳曰允
정조 22년
以平安監司閔鍾顯狀啓价川郡民家六十一戶漂頹形止馳啓事傳于李書九曰民事不可緩況票頹形止係是登聞之事則名以守宰何去而今始報營反後於程道遙遠諸邑者其不能小心之狀極爲痛駭所當罷其職拿致嚴勘而結構等事難付生手姑從末勘待該邑漂戶畢奠接令道臣決杖狀聞事分付全頹全漂之類依博川例施行事一體分付枚擧此傳敎令廟堂行會海西若有漂頹而稽報與不用心於結構等節者竝當依价倅例處之俾勿犯科之意嚴飭
정조 22년
以平安監司閔鍾顯狀啓熙川郡民家漂壓人物壓死馳啓事傳于李書九曰依价川安州例行會而奉命宣傳官仍爲馳往熙川慰恤其渰沒人妻孥其他擧行皆依下去時傳敎擧行事亦卽下諭宣傳官處
정조 22년
李儒慶以禁衛營言啓曰本營哨官權甲稱辛思翼受由過限依例汰去之意敢啓傳曰知道
정조 22년
戊午六月二十七日卯時上御重熙堂都承旨入侍時行都承旨李泰永記事官洪奭周記注官金景煥承膺祚以次進伏訖上曰聞卿於蔡弘遠初無可避之嫌云矣泰永曰初則相避矣昨聞右承旨之言則弘遠初不避臣云故臣亦承牌矣上曰觀此禮曹草記英陵參奉宋稚圭勢難趁來朔受香前上來不必改差此草記還給兼春秋一人陪香下往仍審補築處沙汰有無以來事分付又敎曰聞鄕中之報乎三南農形果爲何如泰永曰湖南之蘆嶺以北湖西之公州等處甚爲惜乾云矣上曰査啓來到時囚勿拘齋日今日內捧供事分付該府上曰承旨方帶禮房乎泰永曰然矣上曰傳香坐直得無難乎泰永曰臣家居旣遠仕進爲難故雖多日坐直反爲便好矣上曰向於永寧殿亞獻官改付標也使以六十以下人塡差而絶無其人云正卿之乏人莫今若矣又敎曰李羲甲屢爲大祝殆無休時矣泰永曰向以玉堂違牌有連差享官之特敎故每每求差矣上曰此不過一時飭敎此後則不必頻差矣命書榻敎曰玄胡飮子依本方自今日五貼式製入仍命退承史以次退出
정조 22년
戊午六月二十七日辰時上御重熙堂右承旨入侍時右承旨李勉兢假注書李錫祜記注官金景煥記注官承膺祚以次進伏訖上命書榻敎曰査啓來到而判義禁未付職不得開坐云政官牌招開政待下批牌招仍敎曰吏判由限已過一體牌招上曰承旨之補外爲幾次勉兢曰待罪吏郞時直洞權管補外其後又補土城僉使鷺梁別將又蒙榮川特補之恩矣上曰近來農形何如云乎勉兢曰雖未聞詳報而見今待雨云矣上曰西路則水災大段云矣勉兢曰西路雖有水災別無深慮云而至於忠淸道未免判歉云矣上曰忠淸一道事甚可悶也田穀與木花則皆是豐登云然否勉兢曰田穀木花果是大登云矣上曰承旨遞歸之後榮川何如云耶勉兢曰自癸丑年至昨年連得豐稔今無逋欠之患至於軍丁一事煞有小弊其外別無大弊云矣上曰湖西之天安等處移秧何如云乎勉兢曰未聞的報而移秧則夥然其外未移秧處今方待播云矣上曰代播處若以代播收稅則民何以支堪乎勉兢曰國結之耗縮亦不可不念從其所出以爲收稅似好矣上曰自前嶺穀每多接濟於關東兩西而關東兩西若得豐登則嶺穀不必轉輸矣仍命退承史以次退出
정조 22년
行都承旨李泰永坐直行左承旨李書九坐右承旨李勉兢坐直左副承旨李儒慶坐右副承旨李肇源坐同副承旨李海愚坐注書洪奭周病尹命烈未肅拜假注書李錫祜仕直李允謙仕事變假注書黃萬齡仕
정조 22년
以知義禁趙鎭寬牌不進推考傳旨傳于李海愚曰許遞前望單子入之待下批牌招
정조 22년
以知義禁李家煥牌不進推考傳旨傳于李海愚曰更爲牌招
정조 22년
知義禁前望單子入之金翊休落點
정조 22년
李泰永啓曰卽者校理李翊模副校理李貞運修撰尹益烈謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招以爲推移入直之地何如傳曰允
정조 22년
李海愚以義禁府言啓曰保放罪人沈公著尹㬘査啓今已啓下竝還囚議處之意敢啓傳曰知道
정조 22년
傳于李肇源曰政官牌招開政
정조 22년
禁府啓目粘連時囚罪人沈公著所犯諸條更査云云特敎盤覈非止一再事體截嚴尤當何如乃反以濫植則諉之吏奸倉穀則初無所犯抵死發明甘自歸於欺天之科者究其情狀罪上添罪以此照律爲白乎旀主査官安東府使吳泰賢段特敎行査之下其所擧行極甚駭然不可置而勿問拿來勘處何如判付啓査官拿處事施以不敍之典三件所犯無非痛惡爰辭分疏査啓發覺兺不喩冤布濫徵不可以苟充有所加減於本罪有一於此猶屬難赦無所嚴畏反事欺隱爲先以此發問目嚴問又或呑吐過齋後直爲刑推得情以聞爲良如敎又啓目粘連時囚罪人尹㬘所犯諸條更査云云觀此査啓參以囚供則賑穀貸用或稱報營未捧臥反或諉會外而公穀法意本自嚴重不可以報營與會外有所容貸是白遣元還未捧而色耗之以錢先捧旣涉不正結錢防給而賑穀之以此立本大是法外是白如乎原其情則雖出於營賑論其犯則自歸於弄還是白遣白骨徵布數爻雖與繡啓差殊前後飭禁何等截嚴則尙有四百餘名而未能査櫛代頉揆以法意亦極駭然以此照律何如判付啓依允爲旀諸件所犯外冤徵口數至於此多査啓分明何以推諉詳考年前一二守令勘處之律草記爲良如敎又啓目楊根前郡守金鍾翕原情云云問目內辭緣泛稱遲晩所當請刑是白乎矣曾經都摠經歷勿爲請刑載在大典通編議處何如判付啓依允
정조 22년
禁府啓目粘連義城縣令金喆淳所犯諸條更査云云觀此査啓則二百石倉穀初雖報營取用而旣已畢賑後勘簿則與擅用有異今不必更論是白乎乃大同木之見退始緣吏奸而終又峻捧吏奴逋之出秩旣是作名而疊徵民間則窮民之稱冤勢所必至營作之錢或未免徵族人吏之還亦多有混停揆以法意殊甚駭然拿問勘處何如判付啓依允爲旀繡啓體重之外大臣筵稟之後不可有所闊狹此時曠官可悶爲先改差今日政差代爲良如敎又啓目粘連大丘判官洪履簡所犯諸條更査云云觀此道啓倉簿之虛欠災結之見欺雖或脫空還穀之以精換麤吏奸莫察漏卜之査得擅俵法禁至嚴兺不喩多年居官白骨冤布未能隨卽代頉論其罪狀極爲駭然所當仰請拿問而曾有八月初別遣摘奸考覈拿來之命臣等不敢擅便上裁何如判付啓冤布之濫微繡啓難掩上項數條視此猶輕初欲過七月後處分矣査啓上來之後不可任其在官旣其地定配以慰黃白之幽鬱爲良如敎
정조 22년
傳于李勉兢曰守令有闕之代今日政擇差待下批當日辭朝仍令給馬下送
정조 22년
有政吏曹判書金載瓚參判李祖承參議魚用謙進行都承旨李泰永進以趙德潤爲校理朴鍾淳爲修撰李鋐爲活人別提柳師模爲安東府使洪景斗爲大丘判官徐有曾爲義城縣令兼養賢主簿單李勉昇
정조 22년
兵批判書李時秀病參判柳誼入直進參議李尙度病參知未差右承旨李勉兢進副司直朴吉源副司正李錫祜竝單付
정조 22년
以平安監司閔鍾顯狀啓寧邊府民家漂壓九十一戶馳啓事傳于李勉兢曰一依他邑已施之例令廟堂卽爲行會
정조 22년
李肇源以景慕宮都提調意啓曰本宮御覽植木帖子每四季朔修整以入矣今季朔則別無生枯之可以修整者御覽植木帖子不爲請出之意敢啓傳曰知道
정조 22년
李海愚以義禁府言啓曰大丘判官洪履簡議處公事判付內卽其地定配以慰黃白之幽鬱事命下矣洪履簡方在任所云以判付內辭意具罪目依例發遣府羅將卽其地慶尙道大丘府定配之意敢啓傳曰知道
정조 22년
李海愚以義禁府言啓曰時囚罪人尹㬘議處公事判付內諸件所犯外冤徵口數至於此多査啓分明何以推諉詳考年前一二守令勘處之律草記事命下矣取考謄錄則癸丑七月淸州牧使李樂培永同縣監金履錫以軍丁闕額不卽代頉事比本律加等施以勿限年遠配之典尹㬘依李樂培金履錫等勘處之律平安道順安縣勿限年遠地定配而以判付內辭意具罪目依例發遣府羅將押送配所何如傳曰允
정조 22년
李海愚以義禁府言啓曰因慶尙監司李義綱査啓本府覆啓內義城縣令金喆淳拿問勘處事允下矣金喆淳時在任所云依例發遣府羅將拿來何如傳曰允
정조 22년
戊午六月二十八日辰時上御重熙堂都承旨入侍時行都承旨李泰永記事官洪奭周記注官金景煥記事官金履永以次進伏訖上曰左承旨入侍賤臣承命出傳行左承旨李書九進伏上曰朔祭祭官中權裕柳誼皆是年老之人改付標事分付書九曰遂安漂頹戶恤典亦依他例擧行乎上曰依例行會可也上曰鑄字所方有校書之役別兼與注書進去同爲之也仍命退承史以次退出
정조 22년
戊午六月二十八日未時上御重熙堂左承旨入侍時行左承旨李書九假注書李錫祜記事官金珍恪記注官金景煥以次進伏訖上曰海西漂頹恤典間已詳考乎書九曰俄者取見前例則漂頹邑之身還會減果有前例而一邑之蠲減有所偏枯之歎故遂安等漂頹諸邑竝爲會減之意一體行會矣上曰知義禁李家煥牌去來使之催促而都摠管金思穆旣在闕中尙不出肅不成事體牌去來亦爲催促賤臣承命出傳仍命退承史以次退出
정조 22년
行都承旨李泰永坐直行左承旨李書九坐右承旨李勉兢坐左副承旨李儒慶坐直右副承旨李肇源坐同副承旨李海愚坐注書洪奭周病尹命烈未肅拜假注書李錫祜仕直李允謙仕事變假注書黃萬齡仕
정조 22년
傳于李肇源曰右副承旨馳詣懿陵奉審摘奸以來
정조 22년
以校理李翊模副校理李貞運修撰尹益烈牌不進罷職傳旨傳于李泰永曰只推
정조 22년
李儒慶以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 22년
戊午六月二十九日卯時上御誠正閣右副承旨入侍時右副承旨李肇源假注書李允謙記事官金珍恪記注官金景煥以次進伏訖上曰貞陵參奉入侍出榻敎賤臣承命出傳與貞陵參奉兪漢宰偕入進伏上曰貞陵參奉進前漢宰進奏職姓名敎漢宰曰乃父之子故玆以召見而見爾自多愴舊之思矣年幾何漢宰曰年今四十二矣上曰兄弟幾何漢宰曰無他兄弟矣上曰兪漢寬在鄕耶漢宰曰已作故矣上曰見爾儀形尙有典型矣故相有遺稿云何間印出而卷數當爲幾卷漢宰曰姑未抄定而正書則當爲十卷昨冬已言及於臣內從兄閔鍾顯以爲看閱抄定之計矣上曰尙念甲午年間事則雖不足以群彦彙晉言亦無朝著乏人之歎其中最先受知者故相也中間海島之行足爲彰名之一端則豈可使泯沒無稱乎遺集見方抄出云卷數則不必浩多爾須往復於箕伯處從速入印可也命漢宰先退命書判付訖仍命退承史以次退出
정조 22년
行都承旨李泰永坐直行左承旨李書九坐直右承旨李勉兢坐左副承旨李儒慶坐右副承旨李肇源坐同副承旨李海愚坐注書洪奭周病尹命烈未肅拜假注書李錫祜仕直李允謙仕事變假注書黃萬齡仕
정조 22년
藥房提調金文淳副提調李泰永啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 22년
李儒慶啓曰兵曹郞廳來言曜金門北水閣敦化門南水閣弘文館水閣水門水勢張溢當爲開鑰云依例除標信開閉之意敢啓傳曰知道
정조 22년
李儒慶啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 22년
李海愚啓曰行大司憲宋煥箕執義李柱延掌令金復元池德斌持平沈能弼李廷璞在外監察茶時之意敢啓傳曰知道
정조 22년
備忘記洪州營將沈公燁西北僉使李長郁恃寨僉使玄道均碧團僉使丁龜泰牛峴僉使浪處浩幕嶺萬戶金泰福下直各長弓一張長箭一部片箭一部筒兒一箇賜給
정조 22년
傳于李肇源曰近以三南暵兩西澇宵旰憂勤之餘曉雨若得均霑於三南則兩西之稍過猶可望其食實此時廊廟當念分憂替勞之道而籌坐久曠賓對頉稟何也自明日着意爲之之意招致備郞傳諭大臣
정조 22년
傳于李儒慶曰左副承旨馳詣宗廟景慕宮奉審摘奸以來
정조 22년
以全羅監司李得臣狀啓鎭安縣監吳泰曾身死事傳于李書九曰給暇尋醫聞其身死切爲矜惻返葬之需拔例優給事回諭其代令該曹口傳擇差待下批當日辭朝給馬下送
정조 22년
吏曹口傳政事以李趾亨爲鎭安縣監
정조 22년
以漢城府民家頹壓別單傳于李書九曰恤典令該廳卽爲分給事分付
정조 22년
李儒慶以兵曹言啓曰各廳堂下武臣朔試射庚暑勿爲設行事曾有下敎矣今六月朔試射不得爲之之意敢啓傳曰知道
정조 22년
李儒慶以兵曹言啓曰去夏等能麽兒考講時訓鍊院副正高厚鎭判官申惠周主簿金鎭億都摠府經歷崔祥岳武臣兼宣傳官閔行源徐志敏金應瑞金載澤崔柱星部將韓大洪具允鼎金孝健守門將洪命龍申義權氷庫別提黃處坤北道參軍李得秀等一次不通都摠府經歷李厚重訓鍊院主簿李宅懋武臣兼宣傳官張彦極張漢籌尹相泰李周百部將尙得容劉宗巖守門將洪成源金之翰軍器寺正洪達三僉正曺慶信工曹佐郞崔笠司圃署別提鄭日憲義寧庫主簿鄭選等二次不通部將兪漢宗三次不通竝依定式從重推考何如傳曰允
정조 22년
李儒慶以兵曹言啓曰卽接慶熙宮入直衛將安德恒牒報則元武門外小松三株拔根仆地云令該所依例斫去之意敢啓傳曰知道
정조 22년
李海愚以兵曹言啓曰五衛將李邦運身病猝重時月之內無望供職呈狀乞遞病旣難强則不可待其差復改差何如傳曰允
정조 22년
李儒慶以禁衛營言啓曰依下敎朗和門墻垣頹圮處把守軍卽爲撤罷還入直所將校解送而銅龍門入直哨官使之嚴飭晝察夜巡之意敢啓傳曰知道
정조 22년
禁府啓目粘連向前沈公著口招云云判付內辭意發問目嚴詰則前招自明專出於死中求生是如爲白遣諸條所犯今始輸款究厥情狀萬萬痛惡照法嚴勘何如判付啓各項現發之所犯無非不法敢於繡啓論列之後專事粧撰屢勒淑問一味分疏及其更査登聞也始乃泛稱遲晩者究厥罪狀極甚痛惡黃口白骨之冤徵一款亦可謂罪上添罪如許之類若不繩以嚴法何以奬廉防懲劣倅乎爲先施以島配之律仍施禁錮之典爲良如敎
정조 22년
禁府啓目向前金鍾翕亦觀其供語其所取用皆是吏屬處推移云而其中勅需法意何等嚴重任自犯用尤係不法而尙未還報以致公貨之多年虛錄論其罪狀萬萬痛駭以此照律罪告身盡行追奪杖一百流三千里定配收贖私罪啓奉敎依允爲旀功減一等爲良如敎
정조 22년
李海愚以義禁府言啓曰時囚罪人沈公著更招公事判付內爲先施以島配之律仍施禁錮之典事命下矣沈公著全羅道康津縣古今島島配而以判付內辭意具罪目依例發遣府羅將押送配所而禁錮年限草記稟旨事曾有定式禁錮年限以幾年磨鍊乎敢稟傳曰允禁錮限以三年可也
정조 22년
戊午六月三十日卯時上御誠正閣藥房入診諸承旨持公事入侍時藥房提調金文淳副提調李泰永假注書李錫祜記事官金珍恪記注官金景煥行左承旨李書九右承旨李勉兢左副承旨李儒慶右副承旨李肇源同副承旨李海愚假注書李允謙醫官柳光翼金孝儉白成一李周憲李惟鑑玄必采吳仁豐以次進伏訖文淳等曰潦炎比甚聖體候若何上曰一樣矣文淳等曰王大妃殿氣候何如上曰一樣矣文淳等曰惠慶宮氣候何如上曰一樣矣文淳等曰醫官旣已待令診察何如上曰置之上曰左副承旨進詣宗廟永寧殿雨漏處奉審以來儒慶承命先退上曰近來洪樂游何不差祭也夏享時自速做錯之罪則其後祭官尤當比他人加差以贖渠罪此後大祭則一以洪樂游塡差其外祭享亦爲間間差定可也上曰堂箚大槪以何爲之也勉兢曰入啓前故姑不出大槪矣上曰箚槪卽爲知入錫祜承命出問回奏曰略控愚忱冀蒙澄省云矣上曰堂箚之隨呈隨退亦涉如何故今當賜批而此亦不誠實之事也雖無姓名之露出者而事件則厥事也前後飭敎何如則循例冒呈亦豈成說乎招致一堂諭之此意可也上曰各房公事入之命分書判付訖仍命退承史以次退出
정조 22년
行都承旨李泰永奉命出去行左承旨李書九奉命出去右承旨李勉兢坐左副承旨李儒慶坐右副承旨李肇源坐直同副承旨李海愚坐直注書洪奭周病尹命烈未肅拜假注書李錫祜仕李允謙仕直事變假注書黃萬齡仕
정조 22년
李儒慶啓曰來初五日朝參日次矣敢稟傳曰停
정조 22년
李海愚啓曰行大司憲宋煥箕執義李柱延掌令金復元池德斌持平沈能弼李廷𤩶在外監察茶時之意敢啓傳曰知道
정조 22년
李儒慶啓曰禁衛營將官來言今日本營軍兵日次私習云矣敢啓傳曰待晴爲之
정조 22년
李儒慶啓曰御營廳將官來言今日本廳軍兵日次私習云矣敢啓傳曰待晴爲之
정조 22년
李書九以奎章閣言啓曰奉謨堂每年孟春孟秋涓吉展拜事載在閣志矣今秋展拜吉日以何間推擇乎取稟傳曰待下敎更稟
정조 22년
傳于李泰永曰秋享大祭傳香祝後由萬安門至摛文院門秖迎而今日有雨意香祝不爲親傳當於眞殿行禮後出宮該房知悉祗迎後都承旨左承旨分詣宗廟永寧殿奉審仍留與太常氷庫提擧眼同獻官檢飭祭品熟設獻官處各別齋沐之意嚴飭
정조 22년
傳于李泰永曰今日祗迎香祝時侍衛入直爲之事分付時刻則行禮後待下敎只入外辦
정조 22년
李泰永書啓臣敬奉聖敎馳詣宗廟樽所奉審則無頉祭物祭器祭井看審則精潔諸執事進排官摘奸則無頉佾舞工人摘奸則無頉矣臣則仍留享所檢飭待修掃畢復命之意敢啓傳曰知道
정조 22년
李書九書啓臣敬奉聖敎馳詣永寧殿樽所奉審則無頉祭物祭器祭井看審則精潔諸執事進排官摘奸則無頉佾舞工人摘奸則無頉矣臣則仍留享所檢飭待修掃畢復命之意敢啓傳曰知道
정조 22년
李泰永以禮曹言啓曰太廟展謁每以春秋定式取稟矣今秋展謁吉日以何間推擇乎敢稟傳曰生涼後更稟可也
정조 22년
李泰永以禮曹言啓曰景慕宮展謁每以孟春孟秋定式取稟矣今秋展謁吉日以何間推擇乎敢稟傳曰生涼後更稟可也
정조 22년
以漢城府民家頹壓別單傳于李書九曰恤典令該廳分給事分付
정조 22년
李書九以賑恤廳言啓曰漢城府民家頹壓別單判付內恤典令該廳卽爲分給事命下矣南部字內完少頹多一戶布一疋恤典依例題給之意敢啓傳曰知道
정조 22년
李書九以戶曹言啓曰時御所內各司依定式發遣本曹正郞臣權襈與兵曹參判臣柳誼佐郞臣南惠寬東所衛將臣沈趾賢西所衛將臣高雲瑞南所衛將臣金宅礪北所衛將臣李宅觀眼同看審後有頉處別單書入而修改則擇日擧行何如傳曰允
정조 22년
李儒慶以壯勇營言啓曰來九月當本營右司屬京畿一番前哨楊州軍兵來八月三十日京中逢點依節目準二朔立番之意本道監司處預爲知委何如傳曰允
정조 22년
戊午七月初一日卯時上御摛文院宗廟永寧殿秋享大祭香祗迎入侍時行都承旨李泰永行左承旨李書九右承旨李勉兢左副承旨李儒慶右副承旨李肇源同副承旨李海愚假注書李錫祜李允謙記注官金景煥記事官金履永一直提學鄭民始檢校待敎李存秀以次侍立通禮跪啓外辦上具翼善冠衮龍袍乘輿由萬寧門出摛文院大門降輿仍御版位上曰兵判何不進參於侍衛班也兵曹擧行自來急速故凡干殿座侍衛雖卽刻出令元無兵判未及之歎則此兵判之至今未到於出御版位之後者亦豈成說乎儒慶曰今日香祗迎時兵曹判書李時秀未卽進參於侍衛之班事甚未安推考何如上曰近來凡事過於依樣循蹈稍涉圭角便皆眛忽本兵非懶便之任而設或稽聞此亦紀律所在昔在先朝延和門香祗迎也家在木覓駝駱之兵判猶不敢未到於出宮之前則居於諺所謂仆抵鼻之頃者乃敢若是乎爲先推考仍令省記內司可也出擧條又敎曰自前香祗迎時獻官率諸執事例當入參陪進而今此陪香也初無執事之預爲待令者吏判旣以獻官進參則何不董飭整齊也肇源曰親傳香與香祗迎時獻官以下諸執事入來成班陪香進詣例也今日香祗迎時吏曹判書金載瓚以獻官旣在闕中不能預先指揮於諸執事以致初不入參事極未安推考何如上曰應行例爲之擧亦敢曰眛然乎依爲之該房承旨祭監監察亦爲推考可也出擧條肇源曰鎭安縣監李祉亨有給馬下送之命而兩司懼未署經云何以爲之乎上曰除署經下送可也出擧條仍命書榻敎曰鎭安縣監李祉亨除署經下送上曰如已整齊香亭陪奉可也通禮跪啓請鞠躬上鞠躬祗迎訖上曰都承旨左承旨分詣享所行事時各別看審待明朝修掃後入來又敎煥之曰卿旣任本署提擧亦爲進詣可也泰永書九煥之承命進去通禮跪啓請乘輿上乘輿由進善門肅章門建陽門銅龍門集禮門入明政門永淸門交泰門還內諸臣以次退出
정조 22년
戊午七月初一日辰時上御便殿同副承旨入侍時同副承旨李海愚假注書李允謙記注官金景煥金珍洛以次進伏訖上曰此時嶺南守令豈可一刻曠官聞慶倅之上來者分付當直府隷眼同卽令渡江後來報政院本倅罷黜狀啓則以此意該房題送事分付賤臣承命出傳仍命退承史以次退出
정조 22년
行都承旨李泰永坐行左承旨李書九坐右承旨李勉兢坐直左副承旨李儒慶坐直右副承旨李肇源坐同副承旨李海愚坐注書洪奭周病尹命烈未肅拜假注書李錫祜仕李允謙仕直事變假注書黃萬齡仕
정조 22년
李泰永啓曰玉堂上下番俱空事甚未安校理李翊模副校理李貞運副修撰尹益烈竝卽牌招以爲推移入直之地何如傳曰允
정조 22년
以黃海兵虞候呂文永狀啓兵使金㷞遭父喪事傳于李儒慶曰制閫重任不可一日曠官昨因淸齋今始下敎政官牌招開政差代待下批當日辭朝
정조 22년
李泰永啓曰永寧殿社稷修改擇日事係莫重而各日擇入已是不審特令改擇之後旣以同日各時書呈單子旋謂吉時之相左又請改付標擧行之顚錯事體之煩瀆節節未安當該禮曹堂上從重推考日官令攸司科治何如傳曰莫重處修改事體至重各處修改例不得分日觀於春秋奉審修改之節亦可知也縱使無其例其所擧行之專意同日勝於各日則初旣不察致勤下敎之後又如彼做錯禮判事極爲駭然遞差可也
정조 22년
傳于李泰永曰禮曹判書前望單子入之
정조 22년
禮曹判書前望單子入之金文淳落點
정조 22년
有政吏批判書金載瓚參判李祖承進參議魚用謙式暇右副承旨李肇源進以徐有聞爲副校理洪樂游爲修撰任希存爲兵曹參知李英遠爲儀賓都事李羲甲爲直講李義述爲東部令南麟耉爲司僕主簿
정조 22년
兵批判書李時秀進參判柳誼參議李尙度病參知任希存未肅拜左副承旨李儒慶進以李潤度爲五衛將李格爲黃海兵使金爀爲慶尙左水使大護軍姜游副護軍朴應浩同知安德恒僉知金宅礪副司果成永喆以上竝單付
정조 22년
備忘記黃海兵使李格下直長弓一張長箭一部片箭一部筒兒一箇賜給
정조 22년
備忘記安東營將金翰周下直長宮一張長箭一部片箭一部筒兒一箇賜給
정조 22년
以全羅監司李得臣狀啓雨澤形止馳啓事傳于李儒慶曰此狀啓一度勝於百貼花王飮再昨夜封發者今晝入來可謂飛也來持者令兵曹給木二疋此意回諭半千里完營狀啓一日餘入來而强半錦營始雨先報之後尙無一言殊甚可駭何必責乎
정조 22년
李書九以戶曹言啓曰時御所內各司雨漏處修改吉日令日官池景喆推擇則今七月初八日卯時爲吉云以此日時擧行何如傳曰允
정조 22년
李書九以賑恤廳言啓曰西部大平館契任掌金壽山今月初一日本洞路傍得二歲遺棄男兒同里居良女洪召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 22년
李泰永以承文院都提調意啓曰今此式年文科榜分館事成命已久而本院上博士李覲吾身在外鄕屢度催促終不上來致令分館未卽擧行事體之駭然莫此爲甚本院上博士李覲吾令該府拿問處之何如傳曰允
정조 22년
李儒慶以備邊司言啓曰諸道道臣雖在譴罷之中依例封啓自是不易之規則殿最之政尤何等嚴重而黃海監司李義駿雖有情勢諸般狀啓皆已擧行春夏等褒貶啓本初旣闕封終未趁於開拆之前義無可據事關國體不可以爲日已久置而不論該監司李義駿施以罷職之典何如傳曰揆以國體譴罷亦輕此時道伯之遞易爲民事不可無闊狹施以越俸五等之典此後莫敢以生疎毁壞莫嚴之格例事嚴飭分付可也
정조 22년
李儒慶以備邊司言啓曰頃因前摠戎使金持默狀啓龍巖寺庫舍十二間燒燼事判付內嚴飭改葺後自本司摘奸形止草記事命下矣該寺庫舍改建形止自該營纔已報來故發遣本司郞廳摘奸以來則郞廳回告內十二間庫舍五月二十日始役六月三十日至一新改建土役蓋瓦亦皆完畢云矣敢啓傳曰知道
정조 22년
李儒慶以兵曹言啓曰新除授同仁權管金若采老父今年七十四歲老母今年七十五歲法不當遠離赴任吾村權管康思憲與前權管康漢倬同姓三寸叔姪法當相避俱爲呈狀乞遞邊將之親年七十五歲者許遞其任交代相避載在法典竝依例改差何如傳曰允
정조 22년
李儒慶以兵曹言啓曰因傳敎全羅監營狀啓齎來持者處木貳疋題給之意敢啓傳曰知道
정조 22년
右議政李秉模箚曰伏以臣於再昨日伏奉聖諭以籌坐久曠賓對頉稟誨飭備至仍有着意爲之之命臣誠滿心惶蹙歷日踧踖暵澇不齊於西南憂勤靡弛於宵旰臣雖揆分量能望斷涓埃之裨益殫筋竭力惟在簿書之期會固當竭蹶之不暇而第臣風濕之疾添於晩暑神氣昏瞀若墮淵谷肢節麻痺如按木石良由血脈之壅滯轉致膈肺之煩痞食飮頓減屈伸兩妨種種形證實無束帶强起之勢傍無僚席之推移上有至尊之憂勞宛轉迷悶不知所出若臣宜免之端不止一二而反恐張皇不敢煩凂輒以目下疾痛之呼略陳衷懇伏乞聖明俯諒難强之狀特降改卜之命以幸國事以安賤分云云答曰省箚具悉卿懇卿其竢少間卽起視事無俾勞逸倒置仍傳于李泰永曰此批答遣史官傳諭
정조 22년
戊午七月初二日卯時上御誠正閣諸承旨持公事入侍時右承旨李勉兢左副承旨李儒慶右副承旨李肇源同副承旨李海愚假注書李錫祜李允謙記事官金珍恪記注官金景煥檢校待敎李存秀以次進伏訖上曰莫重處修改時自當遣承旨奉審而奉審承旨亦當淸齋後進詣則各處修改之役同日擧行少無所妨尤當專意而今此永寧殿社稷有頉處修改日字以初六初八分日推擇此何爲也其所做錯不可仍置禮曹堂上推考仍命書榻敎曰禮曹判書黃昇源推考上曰公事讀奏勉兢讀奏平安監司閔鎭顯啓本罪人李樹祜寧邊府到配事罪人朴儀順鐵山府到配事儒慶讀奏忠淸水使具明遠狀啓虞候崔宗嶸到防事水原留守徐有隣狀啓未婚人姓名及助給穀物後錄馳啓事命分書判付訖仍命退承史以次退出
정조 22년
戊午七月初二日辰時上御誠正閣都承旨左承旨入侍時行都承旨李泰永行左承旨李書九假注書李錫祜記事官金珍恪記注官金景煥以次進伏訖上敎泰永曰去夜享事果如禮行之乎泰永曰如禮過行矣上敎書九曰卿於前日或參秋享大祭乎書九曰癸丑秋以監祭承旨進去矣上曰夜間生涼太過矣泰永曰涼意頗緊故獻官大祝諸執事俱免汗沾矣上曰日氣雖涼此是東風所使矣又敎曰近夜比夏享時最長矣泰永曰然矣上曰今年夏享之時尤熱矣又敎曰後殿享事今番又先行乎書九曰差先矣上曰湖西狀啓來到而今始得雨民事稍幸矣泰永曰雨雖晩時亦可幸矣上曰昨聞鄭尙愚言則嶺南之興海近處木麥一石價爲十五兩云卿亦聞之否泰永曰豈有如許之理上曰平年則價爲幾許泰永曰多不過二三兩而十五兩之說今始初聞矣仍命退承史以次退出
정조 22년
行都承旨李泰永病行左承旨李書九病右承旨李勉兢坐左副承旨李儒慶坐右副承旨李肇源坐直同副承旨李海愚坐直注書洪奭周病尹命烈未肅拜假注書李錫祜仕李允謙仕直事變假注書黃萬齡仕
정조 22년
備忘記尙州營將李厚在下直長弓一張長箭一部片箭一部筒兒一箇賜給
정조 22년
傳于李肇源曰玉堂中在外及未肅拜有實病情勢人竝許遞前望單子入之待下批使之推移入直
정조 22년
李儒慶以備邊司言啓曰譯官有功勞可任使者間三年抄啓旣有定式矣四學譯官可堪陞用者十五人別單書入令該曹加資施行何如傳曰允
정조 22년
李肇源以吏曹言啓曰戶曹正郞鄭昌耆除拜後過限未肅拜依例改差何如傳曰允
정조 22년
李勉兢以義禁府言啓曰全羅監司李得臣狀啓內谷城前縣監李潤明罪狀令攸司稟處事啓下矣李潤明今方待命拿囚之意敢啓傳曰知道
정조 22년
兵曹參知任希存疏曰伏以臣向叨三銓之任固知萬不近似而只緣感激恩遇怵畏嚴命雖不得不黽勉供職冒當大政實非私分之所敢出且於伊時賤疾適苦無路進參再違召命豈意聖度寬大威罰不加獲蒙恩遞安意調息天地洪渥若偏臣身臣方日夕感祝糜粉是期廼者騎曹除旨又下於夢想之外在臣分義固當竭蹶出肅以伸叩謝之忱而臣與本曹參議李尙度有親査應避之嫌揆以法例在下當遞玆敢冒陳短章仰瀆崇嚴伏乞聖慈俯垂諒察特命攸司照例遞改以存公格以安微分不勝幸甚臣無任云云踏啓字
정조 22년
戊午七月初三日卯時上御誠正閣諸承旨持公事入侍時右承旨李勉兢左副承旨李儒慶右副承旨李肇源同副承旨李海愚假注書李錫祜李允謙記注官金景煥承膺祚檢校待敎李存秀以次進伏訖肇源讀奏水原留守徐有隣狀啓雨澤農形事儒慶讀奏全羅監司李得臣啓本海南縣漂到異國船摘奸事命分書判付上曰完伯雨澤狀啓三昨離發者昨暮入來何其神速也見其得雨形止旣過三寸則庶幾周洽而至於湖西則一向乾閟只見天安稷山溫陽等始兩形止而未聞霈然之報何爲而然也言念民事實甚渴悶矣勉兢曰堂箚之初次到院者至今留置於啓板上雖令還持去而伊日拜箚人今皆見遞他玉堂則例不得持去且無下敎則自下不敢出給館吏何以爲之乎上曰招致館吏還給可也仍命退諸臣以次退出
정조 22년
行都承旨李晩秀坐行左承旨李書九坐右承旨李勉兢坐左副承旨李儒慶坐直右副承旨李肇源坐直同副承旨李海愚坐注書洪奭周仕尹命烈未肅拜假注書李允謙仕直事變假注書黃萬齡仕
정조 22년
傳于李儒慶曰明日次對進定於今日來會
정조 22년
傳于李儒慶曰大臣備局堂上引見
정조 22년
玉堂前望單子入之應敎李魯春副應咬沈象奎校理鄭萬始李錫夏副校理李顯默鄭東觀修撰宋祥濂高宅謙副修撰李升運尹益烈落點
정조 22년
玉堂前望單子入之應敎韓用鐸副應敎李翊模校理韓致應朴崙壽副校理朴吉源李貞運修撰洪秀晩洪樂游副修撰朴鍾淳鄭東榦落點
정조 22년
臺諫前望單子入之大司憲徐龍輔大司諫韓用龜執義趙德潤司諫柳畊掌令沈象奎權晙獻納徐有聞持平趙得永李垿正言宋知濂洪受浩落點
정조 22년
李晩秀啓曰新除授副應敎李翊模副校理李貞運方在罷散中何以爲之敢稟傳曰敍用
정조 22년
有政吏批判書金載瓚參判李祖承參議魚用謙進右副承旨李肇源進以李泰永爲忠淸監司李晩秀爲承旨徐邁修爲右參贊申大尹爲兵曹參知趙德潤爲司僕正尹序東爲司成金基豐爲戶曹正郞安廷瓛爲長寧殿令兵曹正郞白鳳周禮曹佐郞權行彦相換兵曹佐郞金養純直講盧尙熙相換兵曹佐郞金應麟典籍洪宅柱相換
정조 22년
兵批判書李時秀入直進參判柳誼參議李尙度參知申大尹病左副承旨李儒慶進以權思穆爲武兼同仁權管李緯坤吾村權管李起淸大護軍黃昇源副護軍任希存韓用和以上竝單付
정조 22년
傳于李肇源曰兩司旣命出牌松留之代卽爲議薦待下批當日辭朝臺諫命牌體重留守差代交龜間令兼留守兼佩密兵符使之備員詣臺
정조 22년
傳于李肇源曰政官牌招開政開城留守下批
정조 22년
備邊司薦望以李益運爲開城留守
정조 22년
再政吏批以尹序東爲司僕正李顯默爲司成趙鎭寬爲掌樂提調開城留守單李益運祭酒單宋煥箕兪殷柱爲刑曹正郞
정조 22년
李儒慶啓曰開城留守李益運處密符傳授次密匣請出之意敢啓傳曰知道
정조 22년
備忘記開城留守李益運下直長弓一張長箭一部賜給
정조 22년
李書九以戶曹言啓曰因兵曹草記大報壇後面西邊宮墻及拱北門西邊墻垣頹圮處改築吉日令日官池景喆推擇則今七月初八日卯時爲吉云分付紫門監以此日時使之改築而亦令本曹郞廳眼同擧行何如傳曰允
정조 22년
忠淸監司韓用和疏曰伏以服不衷者災其身負且乘者僨厥事知其爲災也而不知憂焉知其必僨也而不之懼焉貪榮戀祿蹲仍不去則能免乎狼狽顚躓者鮮矣今臣一蔭吏也潦倒平生低徊下流乃分之宜而過蒙我聖上不世之恩拔諸泥塗登于顯列居然衣緋而頂玉忽又建牙而樹纛殆若山狙之冠裳土偶之紋繡則服之不衷孰甚於是且臣一庸品也苟充冗散俾效涓埃猶懼不堪而惟殿下不知臣不肖乃以全湖五十州藩臬之事擧而畀之又於恩批之中勉以釐弊之政其責任之重擔夯之大譬如蚊虻之負山僬僥之扛鼎則負而且乘孰過於此臣受命以來夙夜祗懼不敢遑寧如集于木如臨于淵思所以殫竭尺寸對揚萬一者于今歲已周矣而其奈才智淺短精力昏耗觸處生疣無往非罪流弊未能矯救而民生困瘁列郡無所憚壓而譏議噂𠴲習俗久染於邪淫而詿誤之人心未戢義理莫嚴於懲討而斁晦之天綱不振此固臣孤負之大者而矧今湖西一路偏被旱荒之災闔境嗷嗷拯濟沒策臣之罪戾於是乎上通干天而害及無辜之民也此豈非臣之僨事而召災者皆由於服之不衷負而且乘而貪戀不去自取其狼狽顚躓也耶臣雖萬被誅戮無以謝一方之民寬九重之憂撫躬慙痛寧欲無生伏況臣蒲柳質薄犬馬病深平居朽憊徒存形殼而近又經夏傷濕百症交㞃胃敗膈痞糜粥尙多阻却神眩氣鑠房闥猶難動作列邑之簿書叢委而每患案上之留滯一營之事務緊重而不免度外之抛置蓋不惟凜綴之喘難於酬接此實緣昏錯之精未能領略百事之期會有程而一疾之蘇完無望則豈可以承流之地長作養疴之所重自陷於癏官廢職之誅哉且伏念秋事將殷行部隔月而以此癃痼之狀萬無蠢動之勢則將何以勞問疾苦於窮閻荒野之間俾達其呼庚望哺之情乎今我聖上以如傷之至仁宵旰憂勤丙枕靡安每奉十行恩綸委曲惻怛懷保奠接之方靡不用其極而臣一未能宣布德意慰悅窮民則微臣辜負之罪已不容誅而將於國綱何民事何哉噫臣前後所被之洪恩異渥曠絶今古河海莫量則臣雖不忠無狀豈敢工謀避事自爲占便之計而乃反仰冀缷免之不已者誠以病駘不可强策鉛刀不可復試與其徒懷嚴畏久積瘝曠之罪無寧早暴實狀庶獲體諒之恩玆敢略陳衷悃仰首嗚呼於仁天慈覆之下伏乞聖明亟削臣非據之職回授可堪仍治臣僨誤之罪以肅朝綱焉臣無任云云答曰省疏具悉疏請依施
정조 22년
大司憲徐龍輔行大司諫韓用龜執義趙德潤司諫柳畊應敎韓用鐸副應敎李翊模掌令沈象奎權晙持平李垿獻納徐有聞校理韓致應朴崙壽副校理李貞運朴吉源正言宋知濂洪受浩修撰洪秀晩洪樂游副修撰鄭東幹啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根抵則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分廼至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所當洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然廼於頃者伏承傳敎下者罪人之不在黜置之所果是眞的矣其爲驚心痛骨富復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從此轉深三尺至嚴一刻難貸請寢罪人鄭致達妻出置城外之命依前還發配所亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後五字刀割凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺同之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積口於前後凶逆之十六字刀割姻付賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典十二行半刀割答曰不允五字刀割
정조 22년
大司憲徐龍輔行大司諫韓用龜執義趙德潤司諫柳畊掌令沈象奎權晙持平李垿獻納徐有聞正言宋知濂洪受浩啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛漫於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛漫同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書傡皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛漫酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌二行刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥四字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠五字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖七字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之減之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孼之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳跟擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛搆啓草欲售欺天之計此已窮凶絶悖而於渠猶屬薄物細故潛藉逆復之姻婭七字刀割與同死生之說旣已遲晩顧瞻他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迃路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝狡惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答曰不允
정조 22년
大司憲徐龍輔執義趙德潤掌令沈象奎權晙持平李垿啓曰守令之職卽所以體九重分憂之念任百里牧民之責而刑杖之具皆用較定之制者寔出於我聖上奸生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律今於疏決中杆城獄囚崔進吉發配之命竊有所覆難者蓋進吉之刃刺挺打致命於當夜者實因丁寧詞證俱備參考獄案無一可疑之端而只緣其時道臣之不拘日次而督取考覆有乖審克之道故特以無於法之致輒付傅之生之典道臣之違例栲訊捧其遲晩者固不可謂無失而但正犯結案之招一如檢庭納供之辭則必其實狀如是故前後無異辭而終底於納侤耳此不可輕議原恕而今於結案已成之後遽爾從輕則其在象刑之義反有欠焉請崔進吉依律處斷答曰不允
정조 22년
行大司諫韓用龜司諫柳畊獻納徐有聞正言宋知濂洪受浩啓曰罪人克觀以妖任之同氣凶謀逆節爛漫同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬䂨不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫世道日下人心漸溺至於姜彝天輩出而亦一變怪也姜彝天則本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衒糾結黨與而輒以標號相加而騙取貨物旨義閃忽假設謊怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨附使令之不暇托爲師弟而傳播邪說誘引徒黨而慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入妖陰之藪招呼容接爛漫同歸往復𧬈訿視若同胞者渠去來和應互相連肚者渠及夫發告之共議益見情跡之莫掩與彝天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺始若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌答曰不允
정조 22년
敎開城留守李益運書王若曰松京畀管轄之責任重居留楓宸揀保釐之才望叶剡擧與我共理捨卿伊誰眷玆勝國遺都實爲漢京重鎭地利控三路之阨隱然近畿關防軍容倣兩局之規宛是上將節制山河襟帶不啻周家洛師閭里繁華殆勝漢朝馮翊金湯接沁府之固兩地要衝玉帛埒箕城之饒四方都會苟畀古都管理之任宜選當世通練之才惟卿立朝而謹約安詳臨事則精明縝密從金華而簡拔偏摯雙璧聯翩置銀臺而出納惟勤一心殫竭華顯殆遍於鵷列佐銓席而參廟謨才猷屢試於牛刀尹東京而莅西邑在今日無出卿者當是時屬之子乎玆授卿以開城留守兼管理使卿其往愼乃司秪服寵命法漢吏循良之美政宜因俗而爲治追趙臣保障之功勿以無虞而忘備士民宜先奬勸府庫必期充饒他餘稟裁厥有典憲於戲壯鎭鑰於留府予則弛西顧之憂參訏謨於賓筵卿庶無北望之戀故玆敎示想宜知悉知製敎臣李翼晉製進
정조 22년
戊午七月初四日卯時上御誠正閣大臣備局堂上引見入侍時左副承旨李儒慶假注書李允謙事變假注書黃萬齡記注官金景煥承膺祚右議政李秉模行左參贊鄭民始行禮曹判書金文淳吏曹判書金載瓚兵曹判書李時秀行大護軍沈煥之戶曹判書趙鎭寬行護軍徐有大申大顯李漢豐徐龍輔行左承旨李書九開城留守韓龍龜以次進伏訖秉模曰近日夜氣頗涼聖體候若何上曰極熱之餘入夜稍涼如逢故人而念及民事無或涼意之太早耶秉模曰節候推敓之時自然如此矣寢睡水剌之節何如上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰次對爲之秉模曰頃因義州府尹李基讓上疏批旨先從營穀勿分餘亦斯速釐正後啓聞事行會矣卽見本道監司閔鍾顯狀聞則枚擧該府尹牒呈以爲分還之法他邑則一從戶數排給而至於本府則只抄願受者計口量給一朔三巡有若賙賑之例今欲釐正者革罷勒排之弊復存願受戶計給之法也該府各衙門民各庫各穀折米合爲六萬四千一百七十九石而留庫爲一萬九百四十八石應分爲五萬三千二百三十一石內三萬四千四百六十六石願受民五千九百四十一戶計口分給五千九百二十石各鎭還分及春牟還分磨鍊而餘在一萬二千八百四十五石無處分排云龜城等十四邑半留全留之可劃者折米六千石以該府盡分條壯勇營句管小米四千六十三石零營別置折米一千七百七十六石零半分條別軍餉折米一百六十石零相換區劃則以該府盡分條換他邑全留條一千四百十六石而此則當爲全數減分以盡分而換半留條四千四百二十四石及以半分而換全留條一百六十石合四千五百八十四石內二千二百九十二石自歸分給條其餘二千二百九十二石當爲留庫條故相換數爻雖曰六千石其實減分添留則折米乃爲三千七百八石此分未換劃之穀折米九千一百三十七石則旣無衙門之相當又無穀名之可換者分給於該府所謂不願受六千六百餘戶待今秋捧糴時以詳定價三兩作錢待明春移貿於淸南穀少諸邑則灣府永無擧洽之患竝請令廟堂稟處矣諸道還弊不患多而患不均則風俗雖曰各異事情本不相遠灣府以臨江之地轉輸無處所恃者不過龍川鐵山之穀而穀麤費多狼狽之患比比有之矣今適屢豊官民皆以減穀爲急然以若戶口較若穀摠雖是不願之戶所受無多且欲作錢則他衙門作錢自有其路又欲以詳定價爲之則亦有前道臣狀啓中每年道內三千石之請以此以彼變通不難何必一時盡減不念來頭之計乎所換劃合四千五百八十四石依狀請使之換錄其餘則姑令均排徐觀事勢隨時區處漸次減除今秋換貿姑爲置之何如上曰依爲之出擧條秉模曰卽見全羅監司李得臣報本司辭緣則以爲淳昌玉果兩邑偏有盡分之穀殆無應留之數民受其困以其互換釐正事邑報民情實難强拂淳昌以紙弊釐革事留庫米中三千石盡分已有啓下定式玉果較戶量穀萬無勒分之路目下當分而仍儲者米爲三四千石而勢將趁此時變通然後可無分留掣礙之端淳昌玉果盡分穀名色以他邑半留條量宜互換爲請矣兩邑本有穀多之弊而淳昌紙弊釐正條三千石又自留庫中盡分則尤不可不及時變通依所報兩邑盡分穀名色以他邑半留條換錄之意分付何如上曰依爲之出擧條秉模曰頃因前平安監司朴宗甲所啓批旨祥原郡移邑便否關問該道矣卽見平安監司閔鍾顯狀啓則枚擧該郡守牒呈以爲時邑則土薄水涸閭里蕭條殆無官居樣子新基則土沃泉冽又臨大江商船所經生業易足地利之優劣民情之苦樂不啻懸殊至若容入物力則自該郡已有假令而經始之後如有不足則營邑相議期於不煩民力從便完役事請令廟堂稟旨分付矣臣於按道時見其邑治民戶蕭條有若荒棄之地移邑一事果是大同之願而新基旣占形便財力已有拮据及今移設實爲順民情之道曾經道臣之議亦以爲便依狀請施行之意分付官不撓民民忘其徒卽是營邑之責擧行勤慢傳聞絡續各別惕念之意一體嚴飭何如上曰依爲之出擧條命書榻敎曰忠淸監司之代今日政差出此時民事不可瘝曠一兩日內辭朝載瓚曰忠淸監司今當差出而擬望之人乏少承旨竝擬何如上曰依爲之出擧條民始曰湖西運穀船隻之下去已過數朔而大同之上納尙未及半數已極駭然而船人輩之呈訴本廳者多以該邑之不卽出給裝載以致遲滯云尤可訝惑今月內若不畢納當該守令施以晩裝之律道臣亦難免不飭之責爲先以此意嚴飭何如上曰依爲之出擧條時秀曰今番大政時因久勤窠邊將遷轉事有邊將中瓜近相換人更爲計仕當否後日登對時稟處之命矣相換守令更爲計仕蓋出於軫念數遞之意而邊將與守令有異每都目邊將窠窄久勤收用常患苟艱臣意則邊將相換人依前前仕通計似好故敢此仰達矣上曰依爲之出擧條時秀曰本曹新除授正郞白鳳周佐郞金應麟金養純在外未肅拜內外司番次苟艱而旣是因特敎差出之人則不可無端改差竝令該曹閑司相換何如上曰依爲之出擧條仍令次對先退命書公事判付記命退承史以次退出